b'\n_START_ARTICLE_\nHagana\n_START_PARAGRAPH_\nHagana (hebrejsko:\xd7\x94\xd7\x94\xd7\x92\xd7\xa0\xd7\x94 - obramba) je bila judovska paravoja\xc5\xa1ka organizacija, ki je delovala v \xc4\x8dasu britanskega mandata za Palestino (1921-1948) in je kasneje postala jedro izraelskih obrambnih sil.\n_START_SECTION_\nZgodovina\n_START_PARAGRAPH_\nJudovske oboro\xc5\xbeene organizacije so za\xc4\x8dele nastajati \xc5\xbee kmalu po za\xc4\x8detku priseljevanja Judov na obmo\xc4\x8dje Palestine. Sprva so bile te enote zelo malo\xc5\xa1tevilne in namenjene za\xc5\xa1\xc4\x8diti pred tatovi in drugimi prestopniki. Leta 1907 je bila ustanovljena organizacija Bar Giora, leta 1909 pa je prerasla v organizacijo Ha\xc5\xa1omer (\xd7\x94\xd7\xa9\xd7\x95\xd7\x9e\xd7\xa8: stra\xc5\xbear, \xc4\x8duvaj). Ta organizacija je v letu 1913 za\xc4\x8dela navezovati stike s sionisti\xc4\x8dnimi organizacijami v Evropi, vendar je to prekinila prva svetovna vojna._NEWLINE_V \xc4\x8dasu prve svetovne vojne so se judovski prostovoljci borili na strani Velike Britanije kot Judovska legija in sodelovali v operacijah britanske vojske na Galipoliju in v Egiptu proti Otomanskemu cesarstvu, \xc5\xa1e ve\xc4\x8d prostovoljcev se je pridru\xc5\xbeilo leta 1917, ko so Britanci zasedli Palestino. Te enote so bile razpu\xc5\xa1\xc4\x8dene s koncem vojne in mnogi prostovoljci so se vrnili v Palestino._NEWLINE_Marca 1920 je pri\xc5\xa1lo do spopada med judovskimi skupinami in sirskimi Arabci v vasi Tel Hai, aprila pa \xc5\xa1e do protijudovskih izgredov v Jeruzalemu. Britanci v tem konfliktu niso posredovali, kar je odnose med Judi, Arabci in Britanci \xc5\xa1e dodatno skrhalo. Ker so Judje sklepali, da jim Britanci ne bodo nudili za\xc5\xa1\xc4\x8dite pred napadi Arabcev, so judovski voditelji kljub britanskemu nasprotovanju ustanovili organizacijo Hagana.\n_START_SECTION_\nObdobje po ustanovitvi\n_START_PARAGRAPH_\nPo ustanovitvi se je Hagana okrepila, vendar \xc5\xa1e vedno ni imela vodstvene strukture. Njene enote so bile slabo opremljene in so delovale zgolj na lokalnem nivoju, kjer so varovale kibuce. Hagana sprva ni imela podpore judovskih politi\xc4\x8dnih organizacij, ki \xc5\xa1e niso bile pripravljene prevzeti skrbi in odgovornosti za to novoustanovljeno voja\xc5\xa1ko formacijo._NEWLINE_Situacija se je spremenila v letu 1929, ko so se Judje in Arabci sprli zaradi dostopa do zida \xc5\xbealovanja v Jeruzalemu, v nemirih pa je bilo ubitih 133 Judov. Hagana je tako pri\xc5\xa1la pod nadzor Judovske agencije, \xc4\x8deprav so jo Britanci in Arabci \xc5\xa1e vedno smatrali kot ilegalno organizacijo. Hagana je tako prevzela za\xc5\xa1\xc4\x8dito skoraj vseh judovskih naselbin in se oboro\xc5\xbeila s tujim, kot tudi z doma proizvedenim oro\xc5\xbejem.\n_START_SECTION_\nNesoglasja in delitev\n_START_PARAGRAPH_\nVoditelji so delovanje Hagane strogo omejili na varovanje judovskih naselbin. Povra\xc4\x8dilnih akcij proti arabskim napadalcem na judovske naselbine zato prakti\xc4\x8dno ni bilo. To je mo\xc4\x8dno motilo nekatere pripadnike, ki so menili, da Hagana preslabo zastopa judovske interese in da bi morala spro\xc5\xbeiti tudi povra\xc4\x8dilne akcije proti Arabcem. Leta 1931 se je od Hagane odcepila skupina pod vodstvom Avrahama Tehomija, ki je bila kasneje znana pod imenom Irgun. Leta 1937 se je pribli\xc5\xbeno polovica takratnega \xc4\x8dlanstva Irguna vrnila v Hagano.\n_START_SECTION_\nObdobje pred in med drugo svetovno vojno\n_START_PARAGRAPH_\nMed letoma 1936 in 1939 je v Palestini pri\xc5\xa1lo do velike arabske vstaje, ki je bila usmerjena proti Judom in tudi proti britanski oblasti. Britanci so kljub temu, da Hagane niso priznavali, z njo sodelovali pri du\xc5\xa1enju nemirov in pomagali pri ustanovitvi judovskih policijskih in tudi specialnih enot, ki jih je uril britanski polkovnik Orde Wingate. V teh letih je bila Hagana vsaj delno legalizirana, izku\xc5\xa1nje, ki jih je pridobila v bojih, pa so Judom omogo\xc4\x8dile prednost v palestinski vojni, ki je izbruhnila leta 1948._NEWLINE_Zaradi \xc5\xa1tevilnih judovskih imigracij kot posledica \xc5\xa1irjenja nacizma v Evropi so Britanci sprejeli odlok, s katerim so mo\xc4\x8dno omejili priseljevanje Judov v Palestino. Takratni predsednik Judovske agencije, David Ben-Gurion se z Britanci zaradi skupnega sovra\xc5\xbenika ni \xc5\xbeelel spu\xc5\xa1\xc4\x8dati v odprt konflikt, bili pa so organizirani protesti proti priselitvenim kvotam in obse\xc5\xbena mre\xc5\xbea ilegalnega priseljevanja._NEWLINE_Z za\xc4\x8detkom druge svetovne vojne je hiter nem\xc5\xa1ki prodor skozi Severno Afriko spodbudil Britance k ponovni podpori Hagane, ki bi v primeru uspe\xc5\xa1nega nem\xc5\xa1kega prodora sodelovala pri obrambi Palestine. Mnogo Judov je \xc5\xbee sodelovalo v bojih, in sicer na strani Britancev. Hagana je organizirala specialne enote, imenovane Palmah, ki bi izvajale sabota\xc5\xbee v primeru nem\xc5\xa1ke zasedbe Palestine. Njeni pripadniki so polovico \xc4\x8dasa opravljali delovno obveznost v kibucih, polovico \xc4\x8dasa pa so se urili. Po koncu nem\xc5\xa1ke nevarnosti so Britanci s podporo Hagane prenehali, so pa kasneje po dolgih pogajanjih ustanovili Judovsko brigado, v kateri so slu\xc5\xbeili izklju\xc4\x8dno Judje in se je borila pod svojo zastavo. Judovska brigada se je borila v Severni Afriki in kasneje v Italiji, in pri tem pridobila dragocene izku\xc5\xa1nje, ki jih je po vrnitvi prenesla domov._NEWLINE_V letu 1944 po atentatu na lorda Moyna v Kairu, ki ga je izvedla organizacija Lehi, je Hagana sodelovala z Britanci pri lovu na pripadnike organizacije Irgun. To je povzro\xc4\x8dilo ogor\xc4\x8denje med Judi, ki so to ozna\xc4\x8dili kot izdajo. Takratni vodja Irguna, Menahem Begin, je kljub temu uspel prepre\xc4\x8diti stopnjevanje konflikta med organizacijama.'